Državni zavod za statistiku (DZS) objavio je u srijedu da je realni BDP u Hrvatskoj porastao 2,8 posto, što je znatno više od prognoza domaćih ekonomista koji su procjenjivali stopu rasta na 2,3 posto

To je već 17. tromjesečje zaredom kako BDP raste, ali sporije nego u prethodnom, kada je gospodarstvo poraslo 2,9 posto na godišnjoj razini.

No, to je brži rast nego što se očekivalo. Osam makroekonomista, koji su sudjelovali u anketi Hine, procjenjivalo je u prosjeku da je gospodarstvo poraslo za 2,3 posto u odnosu na isto lanjsko razdoblje. Njihove procjene rasta kretale su se u rasponu od 2,2 do 2,5 posto.

Najveći pozitivan doprinos povećanju obujma BDP-a u trećem tromjesečju prouzročen je rastom izvoza robe i usluga.

Izvoz roba porastao je u tom kvartalu za 3,7 posto u odnosu na isto lanjsko razdoblje. Pritom je izvoz roba porastao za 5,2, a usluga za 2,5 posto.